Woedende KZN-inwoners versper hoofweg oor brandstofpryseFoto: Twitter via @_ArriveAlive. Nege mense is in hegtenis geneem ná Woedende motoriste Woensdagoggend die N3-hoofweg in Pietermaritzburg en die N2 in Durban naby Chatsworth versper en geëis het dat brandstofpryse verlaag word. Kapt. Nqobile Gwala, woordvoerder van die polisie, het gesê agt mans en ŉ vrou is in hegtenis geneem vir openbare geweld. “Sowat 20 vragmotors het die hoofweg versper. Alle rolspelers is na die toneel ontbied en die pad is vinnig weer oopgestel,” het Gwala gesê. Albei bane op die N3 in Pietermaritzburg was gesluit tussen die New England- en Greytownwegwisselaars terwyl die Higginson-hoofweg in Durban, wat die hoofpad na Chatsworth is, ook versper was. Vishvin Reddy, woordvoerder van People Against Petrol and Paraffin Prive Increase (Pappi) het Woensdagoggend aan African News Agency gesê die protesaksie is die enigste manier om die regering te oortuig om na die bekommernisse van “die mense” te luister. “Dié is uiteraard motoriste en mense wat hul woede teen die stygende brandstofpryse demonstreer. Dit gaan erger word; dit gaan eskaleer,” het Reddy gesê. Volgens Reddy beplan Pappi hul eie massa-stilstand vir 27 Julie landswyd wat volgens hom die “betoging van alle betogings” gaan wees. Volgens hom sal elke pad, hetsy dit nou nasionaal, provinsiaal of landelik is gesluit word. Hy meen daar is groeiende woede onder inwoners as gevolg van die effek wat die brandstofprysverhogings het. “Dit beïnvloed ook die armes, voedselpryse styg, vervoerkostes styg en salarisse en lone styg nié.” Reddy het erken dat dié protesaksie ŉ negatiewe effek sal hê op ondernemings wat geraak word deur die prysverhogings. Hy meen mense moet onthou dat die oplossing by die regering lê. “Wanneer die regering iets doen wat die mense negatief beïnvloed, moet hulle verwag dat die mense kan terugkap.” Die enigste “taal” wat die owerhede volgens hom verstaan, is om na die strate te gaan en te betoog. Suid-Afrika gaan die afgelope ruk gebuk onder erge brandstofprysverhogings met nóg ŉ verhoging wat teen einde Julie verwag word. Maroela Media het vroeër berig die Automobiel-Assosiasie van Suid-Afrika (AA) het Maandag in ŉ verklaring gesê brandstofpryse sal waarskynlik teen die begin van Augustus nog verder styg. Die AA meen die onlangse styging in die brandstofprys is ŉ bron van kommer vir alle Suid-Afrikaners, veral die armstes onder die armes wat op paraffien staatmaak vir hitte, beligting en kookgeriewe.